logo WSWC 2020
**Majstrovstvá sveta v zimnom plávaní 2020** (WSWC 2020) boli 12. Majstrovstvá sveta v zimnom plávaní a prebehli v dňoch 3. až 9. januára 2020 v slovinskom Blede. Boli podujatím typu *masters*, kedy sa súťaží vo vekových kategóriách mužov a žien s intervalom 5 rokov (konkrétne kategórie A1 až J2), zúčastnilo sa ich 1042 osôb a štartuje sa na princípe komerčných prihlášok. Účastníkov zo Slovenska bolo asi 50 a Bled už bol miestom konania WSWC v roku 2010 (vtedy bolo zo Slovenska 28 osôb).

Základné informácie
-------------------

**Organizátor podujatia:** Medzinárodná asociácia zimného plávania IWSA (International Winter Swimming Association) so sídlom v Jelgave (Lotyšsko). 

**Miesto konania:** Bledské jazero pri mestečku Bled, krátke trate sa plávali v bazéne s dĺžkou 25 m, ktorý bol inštalovaný v jazere s teplotou vody medzi 4,5-5°C, vytrvalostné súťaže (angl. endurance swimms) na 450 m a 1000 m boli vytýčené v jazere - trať 450 m ako jedno kolo, trať1 000 m bola dvojkolová. 

**Poveternostné podmienky:** denné teploty vzduchu boli okolo 5°C, bez snehu. 

**Organizačné zabezpečenie:** centrálnym organizačným miestom boli priľahlé budovy (spoločenské stany, prezliekárne a šatňa, sauna, miestnosť pre kontrolu zdravotného stavu), súťažiaci boli ubytovaní v hoteloch alebo na súkromí v okolí jazera. Pri bazéne bola vytvorená tribúna, priame prenosy pretekov boli vysielané online - aj s pomocou kamerového žeriavu. Všetci účastníci WSWC 2020 mali vystavený účastnícky diplom na webovom sídle organizátorov a mohli si ho stiahnuť a pri rogistrácii dostali aj účastnícky pamätný emblém.

Špecifiká šampionátu
--------------------

Prvýkrát v histórii Majstrovstiev sveta v zimnom plávaní organizovaných IWSA boli súčasťou podujatia aj preteky na 1000 m a konali sa v otvorenej vode na dvojokruhovej trati. Unikátom bol aj prvý štart olympijského diaľkového plavca (z Letných olympijských hier 2008 v Pekingu) na WSWC: stal sa ním Rostislav Vítek z Českej repuliky, ktorý súverénne vyhral oba vytrvalostné preteky svojej kategórie D a na 1000 m mal aj najlepší absolútny čas. Pre Slovensko sú WSWC 2020 pamätné tým, že dvaja slovenskí plavci získali medaily na krátkych tratiach, a to viacnásobne: Ľuboš Špajdel v kategórii C získal celkovo 4 medialy a Martin Mečiar v kategórii E dve medaily.

Účasť a pravidlá
----------------

**Účasť:** celkovo súťažilo 1042 plavkýň a plavcov, slovenskí účastníci mali celkovo 217 štartov. Súťažilo sa na tratiach 25, 50, 100, 200, 450 a 1000 metrov a pre plávanie 200 až 1000 m boli nutné vyhlásenia o zdolaní definovaných kvalifikačných tratí vo vode do 5°C, zdravotné potvrdenia a EKG od lokálneho lekára a deň pred súťažami boli povinné aj zdravotné kontroly na mieste (krvný tlak a EKG).

**Hlavné pravidlá****:** plavci v jednotlivých kategóriách plávali v rozplavbách, z výsledných časov vzniklo konečné poradie. Súťažné plavecké štýly boli voľný spôsob, prsia a motýlik**.** Súťaží sa vždy od najstaršej kategórie J2 po najmladšiu A1. Súťažiaci na 1.-3. mieste získali medaily udeľované každodenne na konci súťažného dňa. Preteky prebehli podľa vopred zverejneného programu.

Výsledky a sprievodný program
-----------------------------

Úplné výsledky WSWC 2020 sú zverejnené na webovom sídle organizátorov, výsledky súťaží na 450 m možno nájsť na českom zimnoplaveckom portáli. Mimosúťažný program WSWC 2020 sa nachádza na webovom sídle organizátorov.

Galéria
-------

* registrácia WSWC 2020
* bazén na WSWC 2020
* online TV
* dráha súťaže na 450 m
* 450 m - štart na WSWC 2020
* 450 m - cieľ na WSWC 2020
* emblém WSWC 2020

Referencie
----------

1. ↑   *Bledské jazero* [online]. IWSA, 2020, [cit. 2021-05-30]. Dostupné online. (po anglicky)
2. ↑   *Winterswimming world championships 2020* [online]. Winter Swimming Bled, 2020, [cit. 2021-05-27]. Dostupné online. (po anglicky)
3. ↑   *Vytrvalostné plavby 450 a 1000 m* [online]. 2020, [cit. 2021-05-30]. Dostupné online. (po anglicky)
4. ↑   *Bled 2020 - 1. súťažný deň 1000m* [online]. Delfíny ZP, 2020, [cit. 2021-05-30]. Dostupné online.
5. ↑   *Bled - deň 2: medaily pre Ľ. Špajdela a M. Mečiara* [online]. Delfíny ZP, 2020, [cit. 2021-05-30]. Dostupné online.
6. ↑   *Formulár Affidavit-form-WSWCH-2020* [online]. IWSA, 2019, [cit. 2021-05-30]. Dostupné online. (po anglicky)
7. ↑   *Pravidlá IWSA* [online]. IWSA, 2020, [cit. 2021-05-30]. Dostupné online. (po anglicky)
8. ↑   *Rozpis WSWC Bled* [online]. IWSA, 2020, [cit. 2021-05-30]. Dostupné online. (po anglicky)
9. ↑   *Výsledky WSWC Bled* [online]. 2020, [cit. 2021-05-30]. Dostupné online. (po anglicky)
10. ↑   *Výsledky súťaží na 450m* [online]. zimni-plavani.info, 2020, [cit. 2021-05-30]. Dostupné online. (po česky)
11. ↑   *Turistický program WSWC Bled* [online]. IWSA, 2020, [cit. 2021-05-30]. Dostupné online. (po anglicky)

Externé odkazy
--------------

* IWSA - medzinárodná asociácia zimného plávania (po anglicky)